Περίληψη Προκήρυξης για τη χορήγηση μιας υποτροφίας

για μεταπτυχιακές σπουδές στο Εξωτερικό

 **1.** Ο Εκτελεστής των διαθηκών των αειμνήστων αδελφών Χρήστου Παναγ. Δελβιζώνη και Κωνσταντίνου Παναγ. Δελβιζώνη, έχοντας υπόψει του τις διατάξεις των διαθηκών των ανωτέρω αποβιωσάντων διαθετών και τις διατάξεις του Ν. 4182/2013 «Κώδικας κοινωφελών περιουσιών ...», όπως τροποποιήθηκε, συμπληρώθηκε και ισχύει σήμερα, π ρ ο κ η ρ ύ σ- σ ε ι **την χορήγηση μιας υποτροφίας στη μνήμη και με την ονομασία «Χρήστου και Κωνσταντίνου Δελβιζώνη» για μεταπτυχιακές σπουδές στο Εξωτερικό.**

 **2.** Οι όροι απονομής της υποτροφίας είναι οι ακόλουθοι :

**3.** Οι νέοι επιστήμονες θα πρέπει να κατάγονται από Καλαμάτα, δηλαδή, ή να έχουν γεννηθεί στην Καλαμάτα, ή να έχουν την μόνιμη οικογενειακή τους εγκατάσταση στην Καλαμάτα, τούτου βεβαιωμένου από την αρμόδια ΔΟΥ και θα πρέπει να έχουν αποφοιτήσει από σχολείο δευτεροβάθμιας εκπαίδευσης της Καλαμάτας, ή, ως δεύτερη επιλογή, να κατάγονται από το Νομό Μεσσηνίας, δηλαδή, ή να έχουν γεννηθεί στη Μεσσηνία, ή να έχουν την μόνιμη οικογενειακή τους εγκατάσταση στη Μεσσηνία και θα πρέπει να έχουν αποφοιτήσει από σχολείο δευτεροβάθμιας εκπαίδευσης της Μεσσηνίας και θα πρέπει να έχουν αποκτήσει πτυχίο Ελληνικού Πανεπιστημίου. Οι μεταπτυχιακές σπουδές θα γίνονται σε Πανεπιστήμιο της Ευρωπαϊκής Ένωσης όπου θα είναι απαραίτητη η επί τόπου φοίτηση και εξυπακούεται, ότι ο υποψήφιος θα διαθέτει αποδεδειγμένα επαρκείς γνώσεις της ξένης γλώσσας φοίτησης.

**4.** Η υποτροφία θα χορηγείται κατά σειράν προτεραιότητας σε πτυχιούχους : Α) των ιατρικών σχολών, Β) των επιστημών υγείας και των επιστημών που στοχεύουν στην προστασία της δημόσιας υγείας και του περιβάλλοντος, και Γ) άλλων επιστημών.

 **5.** Το ποσό της υποτροφίας ανέρχεται για το έτος 2024 στο χρηματικό ποσό των δώδεκα χιλιάδων διακοσίων πενήντα (12.250,00) ευρώ.

 **6.** Όσοι επιθυμούν να λάβουν υποτροφία, υποχρεούνται να συμπληρώσουν και να υποβάλουν την έντυπη προς τούτο Αίτηση μαζί με τα απαιτούμενα ένδεκα δικαιολογητικά έγγραφα στον Εκτελεστή των διαθηκών, ο οποίος παρέχει και σχετικές πληροφορίες, μέχρι τη λήξη της προθεσμίας, δηλαδή το μεσημέρι (ώρα 12.00) της Παρασκευής 31ης Μαϊου 2024.

 **7.** Σε περίπτωση που παρέλθει η προθεσμία υποβολής δικαιολογητικών χωρίς αποτέλεσμα, η διαδικασία θα επαναλαμβάνεται ακόμα μία φορά, με τα ίδια κριτήρια, αλλά χωρίς να ισχύει ο περιορισμός του βαθμού πτυχίου.

Καλαμάτα στις 18 Δεκεμβρίου 2023

Ο ΕΚΤΕΛΕΣΤΗΣ ΤΩΝ ΔΙΑΘΗΚΩΝ

(Τ.Υ.)

 Παναγιώτης Αριστ. Κουτσογιαννόπουλος